钦定古今图书集成/明伦汇编/官常典/第650卷 > 史能仁
## 钦定古今图书集成/明伦汇编/官常典/第650卷 > 史能仁

按《明外史循吏传》：“能仁，鹿邑人。崇祯间，以举人授山
东新城知县。厉清操，布衣脱粟，仅给朝夕。性慈惠，民
陷法网，每恻然拯恤。十三年大饥，死者累累，能仁见
之泣下，急索私橐，无一钱，乃解所系带，付厧库易粟。
富民闻者，争愿出粟，能仁并发仓赈贷之，民赖以生。
凶荒之后，疫大作，存问者辄死，无敢至门者。能仁操”
药饵，遍历其家，虽风雨不为阻，全活者亦众。一日，蝗
飞蔽天，为文祭告，蝗即去境有年。时四方大乱，寇数
万猝来逼城。能仁登陴誓众，与吏民共甘苦，衣短衣，
擐甲胄，冒矢石御之，城获全。寻调繁淄川，士民如失
慈母，倾邑泣送。其在淄川，复以治行著，擢御史，未任
归，途遇流贼，检其囊，仅钱数百两。县《德政》二轴，贼叹
息曰：“廉吏也。”舍之而去。归则授教里塾。卒无子，殡之
古庙中，牧儿日掷瓦砾其上，戏曰“打清官。”久之，积为
巨冢，至今称清官冢云。